text: Mollerussa acull aquest cap de setmana la projecció de la pel·lícula solidària "Sing for Darfur" - Ajuntament de Mollerussa
  El Cinemes Urgell de Mollerussa acolliran des del 27 de febrer fins al 2 de març la projecció de la pel·lícula solidària Sing for Darfur, dirigida per Johan Kramer i produïda per la fundació Sing for Darfur. Els beneficis de la projecció aniran destinats a través d'aquesta fundació a aquesta regió del Sudan castigada per una guerra civil que ha estat qualificada de genocidi per diferents organismes internacionals.
  Sing for Darfur són 40 petites històries que s'entrellacen el dia que se celebra un concert mundial per Darfur a Barcelona. La pel·lícula permet descobrir que la tragèdia del Sudan té significats molt diferents per cadascú però aporta una petita dosi de màgia a aquelles persones a qui el tema els importa.
  El director i els actors Pere Molina i Melina Matthews, presents dissabte a la projecció
  La sessió prevista per dissabte 28 a les 20.15 comptarà amb la presència a Mollerussa del director de la pel·lícula Johan Kramer i també de dos dels protagonistes, el conegut actor català Pere Molina i l'actriu Melina Matthews, els quals seran els encarregats de presentar la pel·lícula. Després de la projecció hi ha previst un col·loqui entre els assistents.
  Aquesta projecció compta amb el suport del Col·lectiu d'ajut a Àngel Olarán, al qual el Circuit Urgellenc lliurarà part de la recaptació, segons ha explicat el responsable dels Cinemes Urgell, Pere Aumedes, que ha destacat el caràcter solidari de la iniciativa. A banda de la sessió del vespre de dissabte, també està prevista la projecció de la pel·lícula divendres a les 22.30, dissabte a les 22.45, diumenge a les 18.30 i a les 22.30 i dilluns a les 22.15.